Oğlu qıdırılğanda tahqiqat tevqifhanesinde tutulğan Ruslan Suleymanovğa basqı yapıldı, - advokat
13:04, 30 Oraqay
Foto menbası: Кримська солідарність
Advokat Lilâ Gemeci, oğlu keçken afta eviniñ yanında qaza neticesinde can bergen Aqmescitteki "Hizb ut-Tahrir davasınıñ" mabüsi Ruslan Suleymanovnı tahqiqat tevqifhanesinde ziyaret etti. Onıñ bildirgenine köre, müşterisinden oğlançıq qıdırılğanda Rusiye quvetçileri oña basqı yapqanını bildi.
Bu aqta Gemeci "Qırım birdemligi" cemaat birleşmesine bildirdi.
Lilâ Gemeciniñ aytqanına köre, Ruslan Suleymanov, cumaertesi künü, oraq ayınıñ 25-nde, oña qanun qoruyıcı organlarınıñ bir çoq hadimi keldi, dep ayttı.
"Özüni tanıtmadılar, adiy urbada ediler, oña maneviy basqı yapıp, oğlunıñ yerini aytmağa talap ettiler. Hırsızlav versiyasını baqqanlar, onı Ruslan qanun qoruyıcı organlarğa tesir etmek içün teşkil etti dep tüşündiler. Boyle usullar iç kimsege qarşı qullanılmamalı", – dedi Gemeci.
Onıñ qayd etkenine köre, tahqiqat tevqifhanesiniñ reberliginden Ruslan Suleymanovnıñ oğlunıñ cenazesine yiberilmesine izin bermesini talap etmege tırıştı.
"Cenaze künü sabadan berli onı oğlunen vedalaşmağa yibersinler, cenazede olsun dep areket ettim. Yapamağan soñ evine keldim, tuvğanlarına, anası ve apayına haber etmek içün. Oğlançıq endi defin etilgen soñ, tahqiqat tevqifhanesine kirmege tırıştım. Tahqiqat tevqifhanesiniñ hadimleri añlayışnen yanaştı, Ruslannıñ balasına ne olğanını bile ediler ve bu haberni aytmağa imkân berdiler", – dedi Gemeci.
Rusiye quvetçileri advokatnıñ malümatını açıq şekilde izaatlamadılar.